BILAG

Meddelelse i medfør af artikel 3, stk. 2, artikel 13, stk. 3, artikel 20 og artikel 22 i Kommissionens forordning (EU) 2023/… af … 2023 om gennemførelse af Rådets forordning (EF) nr. 139/2004 om kontrol med fusioner og virksomhedsovertagelser

UDKAST

I henhold til artikel 3, stk. 2, artikel 13, stk. 3, artikel 20 og artikel 22 i Kommissionens forordning (EU) [nr. [X]/2023 af [X] 2023] om gennemførelse af Rådets forordning (EF) nr. 139/2004 om kontrol med fusioner og virksomhedsovertagelser (»gennemførelsesforordningen«) (1) skal anmeldelser, begrundede erklæringer, bemærkninger til Kommissionens klagepunkter, tilsagn afgivet af de deltagende virksomheder og RM-formularen indsendes til Kommissionen i det format, som Kommissionen har angivet i Den Europæiske Unions Tidende.

Kommissionen angiver i medfør af gennemførelsesforordningens artikel 3, stk. 2, artikel 13, stk. 3, artikel 20 og artikel 22 herved det format, der skal anvendes ved indsendelse af anmeldelser, begrundede erklæringer, bemærkninger til Kommissionens klagepunkter, tilsagn afgivet af de deltagende virksomheder og RM-formularen (herefter »dokumenterne«).

1.1. Metode for fremsendelse af dokumenter til Kommissionen

1. Fremsendelse af dokumenter på under 10 gigabyte (GB) bør ske elektronisk via EU Send Web (herefter »EU Send«), Kommissionens webbaserede udvekslingsplatform for sikker fremsendelse af dokumenter ( 2 ) . EU Send kræver forudgående registrering, og fremsendelser via EU Send er underlagt forskellige størrelsesbegrænsninger, som kan ændres. Hvis en fremsendelse er på under 10 gigabyte, men overstiger EU Send’s størrelsesbegrænsninger, bør den sendes i to eller tre dele.

2. Fremsendelser via EU Send skal ledsages af en fremsendelsesformular fra EU Send. Fremsendelsesformularen skal udfyldes korrekt og omhyggeligt.

3. Fremsendelser på over 10 gigabyte kan afleveres personligt eller sendes anbefalet til Kommissionens GD for Konkurrence ved hjælp af harddiskdrev, der er formateret i Microsoft Windows-kompatible, ukomprimerede data i en ekstern USB 2.0- eller 3.0-indkapsling.

4. Dokumenter, der sendes anbefalet eller afleveres personligt, indgives til Kommissionens GD for Konkurrence på den adresse, der er anført på webstedet for GD for Konkurrence ( 3 ) . Fremsendelse af dokumenter til andre af Kommissionens tjenestegrene kan medføre forsinkelser.

1.2. Elektronisk underskrivelse af dokumenterne

5. Dette afsnit indeholder tekniske specifikationer vedrørende underskrivelsen af dokumenter, der indsendes elektronisk, herunder fremsendelse af dokumenter via EU Send samt dokumenter, der leveres til Kommissionen på eksterne lagringsmedier.

6. For at være gyldige skal dokumenter, der fremsendes elektronisk, underskrives ved hjælp af mindst én kvalificeret elektronisk signatur, der opfylder kravene i forordning (EU) nr. 910/2014 (»eIDAS-forordningen«) ( 4 ) . Da kun kvalificerede elektroniske signaturer udtrykkeligt anerkendes som havende samme retsvirkning som håndskrevne underskrifter i alle EU-medlemsstater, accepteres andre typer elektroniske signaturer såsom scannede signaturer eller avancerede elektroniske signaturer som defineret i eIDAS-forordningen, der ikke opfylder kravene til kvalificerede elektroniske signaturer, ikke.

7. Kvalificerede elektroniske signaturers format skal være i overensstemmelse med et af de formater, der er omhandlet i Kommissionens gennemførelsesafgørelse (EU) 2015/1506 ( 5 ) , eller de seneste specifikationer som offentliggjort af Det Europæiske Standardiseringsinstitut for Telekommunikation.

8. Kvalificerede tillidstjenester kan indhentes fra kvalificerede tillidstjenesteudbydere som defineret i eIDAS-forordningen. Kvalificerede tillidstjenesteudbydere er kommercielle tjenesteudbydere og kvalificerede medlemmer af Den Europæiske Unions ordning for tillidstjenester. Kvalificerede tillidstjenesteudbydere er opført i Trusted List Browser ( 6 )

9. Alt digitalt udstyr eller hardware, der gør det muligt at implementere kvalificerede elektroniske signaturer, som f.eks. kvalificerede elektroniske certifikater og kvalificerede elektroniske signatursystemer, skal indkøbes af afsenderen og til stadighed være underlagt dennes ansvar.

10. Kommissionen vil validere dokumenter, der er underskrevet med en kvalificeret elektronisk signatur. For at øge tilliden til, at en kvalificeret elektronisk signatur vil blive valideret af GD for Konkurrence, er det muligt at teste dens gyldighed ved at inddrage en kvalificeret tillidstjenesteudbyder, som yder en kvalificeret valideringstjeneste mod betaling ( 7 ) . Kommissionens webapplikation for digitale signaturtjenester kan også anvendes i demonstrationsøjemed ( 8 ) . For at undgå tvivl må denne platform ikke anvendes til indsendelse sagsrelaterede dokumenter eller fortrolige eller sagsspecifikke oplysninger.

11. Underskrevne dokumenter må ikke krypteres eller indeholde andre certifikater end certifikater vedrørende kvalificerede elektroniske signaturer.

12. Metadata i kvalificerede elektroniske signaturer skal svare til underskriverens kontaktoplysninger. Når du anvender en eller flere kvalificerede elektroniske signaturer til at underskrive et dokument, bedes du til orientering angive underskriverens kontaktoplysninger samt angivelsen » [elektronisk underskrevet] « sidst i dokumentet. En visuel gengivelse af den elektroniske signatur er valgfri og har ingen yderligere juridisk værdi.

13. Ændringer af et underskrevet dokument vil bryde alle eksisterende elektroniske signaturers integritet. Dokumentet bør derfor ikke ændres efter anførelsen af en eller flere kvalificerede elektroniske signaturer.

14. Dokumenter, der underskrives elektronisk ved hjælp af en kvalificeret elektroniske signatur, må ikke være låst eller beskyttet med adgangskode. Dette vil gøre det muligt for Kommissionens specialiserede software at få adgang til dokumentet og kontrollere gyldigheden af den kvalificerede elektroniske signatur.

1.3. Tekniske specifikationer vedrørende dokumenter, der indsendes elektronisk

15. Dette afsnit indeholder tekniske specifikationer vedrørende dokumenter, der indsendes elektronisk, herunder fremsendelse af dokumenter via EU Send samt dokumenter, der leveres på eksterne lagringsmedier.

16. Alle dokumenter, der indsendes i elektronisk format, skal scannes for og være fri for virus inden indsendelsen. Kommissionen sletter alle inficerede filer og kasserer eventuelle inficerede eksterne lagringsmedier. Slettede eller kasserede filer kan gøre indsendelsen ugyldig eller ufuldstændig.

17. Dokumenter, der indsendes via EU-Sign, må ikke krypteres. I forbindelse med dokumenter, der indgives på eksterne lagringsmedier, anbefales kryptering på det kraftigste. Kryptering bør kun gennemføres på containerniveau, således at alle dokumenter, der er anbragt i en container på lagringsmediet, ikke er beskyttet med adgangskode. Adgangskoder til dekryptering bør sendes særskilt.

18. Alle dokumenter skal være i pdf-format eller xlsx-format (jf. dog punkt 21 nedenfor). Dokumenter i pdf-format skal være søgbare, enten som digitalt oprettede pdf-dokumenter eller gennem scanning med henblik på optisk skriftlæsning (OCR). Dokumenter i xlsx-format skal indsendes med alle underliggende data uredigerede, og alle underliggende formler og algoritmer skal være intakte.

19. Dokumenter bør navngives på en måde, der gør det let at identificere det relevante afsnit i CO-formularen, den korte CO-formular, RS-formularen eller RM-formularen. Hvert dokumentnavn bør også indeholde nummeret på den procedure, indsendelsen vedrører. Dokumentnavne må ikke omfatte specielle eller ikkelatinske tegn, og hele stien skal være begrænset til 250 tegn.

20. Dokumenter i pdf-format skal mærkes på hver side med virksomhedsidentifikationsnummer og fortløbende dokumentkontrolnummer (f.eks. ABC-00000001).

1.4. Supplerende specifikationer vedrørende interne dokumenter, der indsendes som led i afsnit 5.4. i CO-formularen

21. Dokumenter skal indsendes i det oprindelige format (dvs. ikke konverteres til pdf-format, som skal indsendes til Kommissionen som led i CO-formularen).

22. E-mails og andre filer skal indsendes som enkeltfiler (de må ikke være i formaterne ».pst«, ».zip« eller ».nsf«). .nsf-filer bør konverteres til et »fælles« e-mailformat (som f.eks. .msg eller .eml).

23. Dokumenter skal fremsendes i deres helhed og uredigeret. Alle underliggende metadata skal holdes intakte. Der må ikke anvendes software til fjernelse af overlapninger eller oprettelse af e-mailtråde.

1.5. Alternative metoder til underskrivelse og indsendelse af dokumenter til GD for Konkurrence

24. Hvis EU Send-applikationen er utilgængelig på grund af vedligeholdelse eller af tekniske årsager, som Kommissionen ikke er herre over, kan du omgående kontakte EU Send’s IT-supportteam på COMP-EU-SEND@ec.europa.eu. Brug ikke denne e-mailadresse til at indsende dokumenter eller til at drøfte fortrolige eller sagsspecifikke oplysninger.

25. Hvis det er teknisk umuligt, og Kommissionen undtagelsesvis accepterer, at der kan anvendes andre fremsendelsesmidler, kan dokumenter på under 10 gigabyte afleveres personligt eller sendes anbefalet til GD for Konkurrence ved hjælp af eksterne lagringsmedier såsom USB, CD eller DVD eller eksterne harddiskdrev, der er formateret i Microsoft Windows-kompatible, ukomprimerede data i en ekstern USB 2.0- eller 3.0-indkapsling. Disse dokumenter skal underskrives digitalt med en kvalificeret elektronisk signatur.

26. Hvis Kommissionen er enig i, at det ikke er muligt at underskrive dokumenter med en kvalificeret elektronisk signatur, kan et håndunderskrevet papireksemplar af samtlige dokumenter, som skal indgives, afleveres personligt eller sendes anbefalet til Kommissionens GD for Konkurrence. I dette tilfælde skal indgivelsen ledsages af to digitale eksemplarer af samtlige dokumenter, der skal indgives, på eksterne lagringsmedier (f.eks. USB, CD eller DVD eller eksterne harddiskdrev, der er formateret i Microsoft Windows-kompatible, ukomprimerede data i en ekstern USB 2.0- eller 3.0-indkapsling) til orientering. Indsendelsen skal også ledsages af en håndunderskrevet erklæring om, at det underskrevne papireksemplar og de digitale eksemplarer er identiske.

Dato for anvendelse af denne meddelelse Instrukserne i denne meddelelse finder anvendelse fra datoen for ikrafttrædelsen af gennemførelsesforordningen.

(1) EUT L…

(2) Vejledning i brug af EU Send (også kaldet »eTrustEx«) findes på https://ec.europa.eu/competition-policy/mergers/practical-information_en.

(3) https://ec.europa.eu/competition-policy/mergers/practical-information_en.

(4) Europa-Parlamentets og Rådets forordning (EU) nr. 910/2014 af 23. juli 2014 om elektronisk identifikation og tillidstjenester til brug for elektroniske transaktioner på det indre marked og om ophævelse af direktiv 1999/93/EF (EUT L 257 af 28.8.2014, s. 73.).

(5) Kommissionens gennemførelsesafgørelse (EU) 2015/1506 af 8. september 2015 om fastlæggelse af specifikationer vedrørende formater for avancerede elektroniske signaturer og avancerede segl, som skal anerkendes af offentlige myndigheder i henhold til artikel 27, stk. 5, og artikel 37, stk. 5, i Europa-Parlamentets og Rådets forordning (EU) nr. 910/2014 om elektronisk identifikation og tillidstjenester til brug for elektroniske transaktioner på det indre marked (EUT L 235 af 9.9.2015, s. 37).

(6) De kvalificerede tillidstjenesteudbydere for hver EU-medlemsstat er anført her: https://esignature.ec.europa.eu/efda/tl-browser/#/screen/home. Kun kvalificerede tillidstjenesteudbydere med mærket »QCert for ESIG« kan fremvise et kvalificeret certifikat for elektronisk signatur, som kræves for kvalificerede elektroniske signaturer.

(7) De kvalificerede tillidstjenesteudbydere for hver EU-medlemsstat er anført her: https://esignature.ec.europa.eu/efda/tl-browser/#/screen/home. Kvalificerede tillidstjenesteudbydere med betegnelsen »QVal for QESig« kan yde kvalificerede valideringstjenester i forbindelse med kvalificeret elektronisk signatur.

(8) Kommissionens webapplikation for digitale signaturtjenester findes på https://ec.europa.eu/cefdigital/DSS/webapp-demo/validation.